Hammanskraal-betoging: Plakkers bly waar hulle isBetogers in Hammanskraal het vragmotors en busse aan die brand gesteek (Mei 2016). Foto: Facebook Die uitsetting van duisende Hammanskraal-inwoners wat grond beset wat onderskeidelik deur die Tshwane-metro en deur ŉ koninklike familie besit word, is stopgesit. Paul Mashatile, die Gautengse LUR vir menslike nedersettings, het Woensdag gesê die regering voel dat dit nie nodig is om mense te straf wat werklik glo dat hulle niks verkeerd gedoen het deur op die grond te woon nie. “Ons het ook ooreengekom dat ons ook weer orde in die gebied handhaaf terwyl ons die uitsettings en slopings staak,” het Mashatile gesê. “Die eerste ding wat ons sal doen, is om ŉ bestuurskomitee op die been te bring waarvan Joshua Ngonyama [ŉ burgemeesterskomiteelid vir die departement van menslike nedersettings] die voorsitter sal wees. Die bestuurskomitee sal vasstel wie het op die grond gewoon en wie se plakkershutte is gesloop. Hierdie mense sal mag terugkeer na die gebied.” Mashatile het beklemtoon dat geen nuwe plakkers toegelaat sal word om plakkershutte op die grond te bou voordat dit vir menslike nedersetting ontwikkel is nie. “Die bestuurskomitee sal seker maak dat geen nuwe mense bykom nie. Hulle ken die getalle; daar is ongeveer 3 500 mense in daardie gebied. Ons wil nie hê die plakkershutte moet meer word nie. Die gemeenskap sal ons help om die gebied te beveilig. Wanneer ons dan met die ontwikkeling begin, sal hulle voorkeur geniet,” het hy gesê. Die toneel in Hammanskraal (Mei 2016). Foto: Twitter Twee mense wat deel was van ŉ span wat aangestel is om die uitsettings te doen, is Maandag doodgemaak toe hulle die mense uit die gebied probeer verwyder het. Die DA het vroeër Woensdag gesê dat die ANC die skuld moet kry vir die chaos in Hammanskraal. Solly Msimanga, die distriksvoorsitter van die DA in Gauteng-Noord, het aan verslaggewers gesê hy het met die plakkers vergader en hulle beweer ŉ ANC-raadslid het aan hulle gesê hulle het die reg om op die grond te bly. “Wat nog erger is, is dat van die plakkers beweer hulle het tussen R2 000 en R3 000 betaal om hul plakkershutte daar te mag opslaan,” het Msimanga gesê. “Een van die mans het vertel dat hy sy staanplek gekoop het en toe hy die volgende dag daar kom, was iemand anders klaar op die grond. Toe is die staanplek klaar aan iemand anders ook verkoop.” Msimanga het gesê die ANC moes van die begin af gehoor gegee het aan die inwoners se ontevredenheid en die kwessies aangespreek het. “Hulle het dit nie gedoen nie en dit is hoekom ons nou beland het in ŉ situasie waar mense vermoor is.” Hy het gesê die beste oplossing sal wees om ŉ alternatiewe stuk grond vir die plakkers te kry of hulle te los waar hulle is. Lees alle vorige berigte oor Hammanskraal op Maroela Media.